Model de contracte de donació dinerària pura, simple i irrevocable prevista per la Llei 49/2002, de 23 de desembre, de règim fiscal de les entitats sense finalitats lucratives i dels incentius fiscals al mecenatge.

**CONTRACTE DE DONACIÓ DINERÀRIA ENTRE L’EMPRESA [NOM DE L’EMPRESA] I LA UNIVERSITAT POLITÈCNICA DE CATALUNYA**

**PARTS**

D’una part, el Dr. Daniel Crespo Artiaga, rector de la Universitat Politècnica de Catalunya (en endavant, la UPC), nomenat pel Decret 115/2021, d’1 de juny (publicat al DOGC núm. 8424, de 3.6.2012), amb seu social al carrer Jordi Girona, 31, 08034 Barcelona, i amb el NIF Q-0818003F, en representació d’aquesta institució, segons el que estableixen l’article 50.1 de la Llei orgànica 2/2023, de 22 de març, del sistema universitari (LOSU); l’article 79.1 de la Llei 1/2003, de 19 de febrer, d’universitats de Catalunya (LUC), i l’article 67 dels Estatuts de la Universitat Politècnica de Catalunya, aprovats per l’Acord GOV/43/2012, de 29 de maig (DOGC núm. 6140, d’1 de juny de 2012).

I, de l’altra, el Sr./la Sra. .........................., [director/a, gerent/a, administrador/a, president/a] de l’empresa ........................ (en endavant, l’empresa), com a representant d’aquesta entitat, en virtut de [dades de l’escriptura de poder o de nomenament, article dels estatuts de l’entitat…], amb domicili a [carrer, número, població i codi postal] i amb el NIF .....................

Les parts es reconeixen mútuament la capacitat necessària per obligar les entitats respectives i

**MANIFESTEN**

**PRIMER.** La UPC és una institució de dret públic, amb personalitat jurídica i patrimoni propis, que presta i garanteix el servei públic de l’educació superior, mitjançant la docència, la recerca i la transferència del coneixement, prioritàriament en els àmbits de l’enginyeria, l’arquitectura i la ciència.

La UPC desenvolupa les funcions que determina l’article 2.2 de la LOSU, entre les quals s’inclouen: educar i formar l’estudiantat; generar, desenvolupar, difondre, transferir i intercanviar coneixement i aplicar la recerca en tots els camps científics, tecnològics, socials i culturals; promoure la innovació; contribuir al benestar social, al progrés econòmic i a la cohesió de la societat i de l’entorn territorial; generar espais per crear i difondre el pensament crític; transmetre i compartir el coneixement, i formar la ciutadania, a través de la transmissió dels valors i els principis democràtics.

Des del rigor intel·lectual, l’esperit crític, la interdisciplinarietat, la innovació i l’emprenedoria, la UPC forma persones amb els coneixements, competències professionals, capacitats, habilitats i valors suficients perquè, al llarg de la seva vida, facin front als reptes presents i futurs de la nostra societat i cerquin la consecució d’una societat més justa.

**SEGON.**

Cal incloure-hi un paràgraf explicatiu i identificatiu sobre la unitat que acollirà el projecte (per exemple: la seva missió i objectius i altra informació vinculada amb l’objecte del contracte), que ha de justificar raonadament la idoneïtat de la donació.

També cal justificar que el projecte o actuació a què es destinarà la donació encaixa amb les finalitats específiques de la Universitat.

**TERCER.** L’empresa **XXX**

Cal fer una breu descripció de l’objecte bàsic de l’empresa, així com de les raons que la impliquen en la donació dinerària.

L’empresa [NOM DE L’EMPRESA] manifesta la voluntat de fer una donació dinerària pura, simple, irrevocable i de caràcter perpetu a favor de la UPC per a l’activitat [INDIQUEU-HI L’ACTIVITAT O EL PROJECTE DE LA UPC DEL PUNT 2 DE L’APARTAT “MANIFESTEN”], i, per això, les parts han acordat subscriure aquest contracte de donació, que es regeix per les següents

**CLÀUSULES**

**PRIMERA. Objecte del contracte**

L’objecte d’aquest contracte és regular una donació dinerària pura, simple, irrevocable i de caràcter perpetu de l’empresa a favor de la UPC.

**SEGONA. Donació dinerària**

L’empresa, en la condició de donant, dona a la UPC la quantitat de [IMPORT] euros.

L’empresa ha d’ingressar o transferir l’import de la donació dinerària en un termini màxim de 10 dies [INDIQUEU-HI UN ALTRE TERMINI, SI ESCAU] des de la subscripció d’aquest contracte al compte de la UPC:

**TITULAR:** Universitat Politècnica de Catalunya

**CIF:** Q0818003F

**IBAN:** ES68-2100-3648-9725-0000-1071

**BIC/Codi SWIFT**: CAIXESBBXXX

OPCIÓ: EN EL CAS QUE SIGUI UNA DONACIÓ QUE L’EMPRESA ES COMPROMETI A APORTAR DE MANERA DIFERIDA, EL TEXT HA DE SER EL SEGÜENT:

L’empresa, en la condició de donant, es compromet a donar a la UPC una quantitat total de [IMPORT] euros.

Aquesta donació l’haurà d’aportar a la UPC de manera diferida, d’acord amb el calendari i els imports següents:

1. Primer tram de la donació: l’empresa ha d’ingressar l’import de [IMPORT] euros abans del dia [INDIQUEU-HI LA DATA].
2. Segon tram de la donació: l’empresa ha d’ingressar l’import de [IMPORT] euros abans del dia [INDIQUEU-HI LA DATA], com a donació pura, simple, irrevocable i de caràcter perpetu.
3. (...)

**TERCERA. Acceptació de la donació**

La UPC accepta aquesta donació de caràcter irrevocable i es compromet a aplicar-la a la finalitat especificada a l’apartat “Manifesten” d’aquest contracte, la qual forma part de les finalitats específiques de la Universitat.

**QUARTA. Emissió del certificat**

Si se satisfan els requisits de les donacions establerts per la Llei 49/2002, de 23 de desembre, de règim fiscal de les entitats sense finalitats lucratives i dels incentius fiscals al mecenatge, la UPC:

1. Ha d’expedir un certificat que justifiqui l’efectivitat de la donació, d’acord amb els requisits de l’article 24.3 de la Llei 49/2022 i de l’article 6 del Reial decret 1270/2003, de 10 d’octubre, pel qual s’aprova el Reglament per a l’aplicació del règim fiscal de les entitats sense finalitats lucratives i dels incentius fiscals al mecenatge.
2. Ha de remetre la declaració informativa que preveu l’article 24.2 de la Llei 49/2002 i que desenvolupa l’article 6.2 del Reial decret 1270/2003.

**CINQUENA**. **Vigència**

Signatura electrònica

Aquest contracte entrarà en vigor el dia de la darrera signatura electrònica i finalitzarà quan l’empresa hagi aportat la totalitat de la donació dinerària, que recull la clàusula segona d’aquest contracte.

Signatura manuscrita (Quan els donants són persones físiques que ho fan a títol particular, es pot fer servir la signatura manuscrita. Caldrà especificar-ne la data i el lloc.)

Aquest contracte entrarà en vigor en la data en què les parts l’hagin signat i finalitzarà quan l’empresa hagi aportat l’import total de la donació dinerària, que recull la clàusula segona d’aquest contracte.

**SISENA. Responsables del contracte**

Els responsables del contracte són:

1. Per part de l’empresa, [NOM I COGNOMS DE LA PERSONA RESPONSABLE I CÀRREC QUE EXERCEIX EN L’EMPRESA].
2. Per part de la UPC, [NOM I COGNOMS DE LA PERSONA RESPONSABLE I IDENTIFICACIÓ DE LA SEVA UNITAT ESTRUCTURAL].

**SETENA. Transparència**

De conformitat amb el que estableixen l’article 8.*b* de la Llei 19/2013, de 9 de desembre, de transparència, accés a la informació pública i bon govern (BOE núm. 295, de 10.12.2013), i l’article 14 de la Llei 19/2014, de 29 de desembre, de transparència, accés a la informació pública i bon govern (DOGC núm. 6780, de 31.12.2014), la UPC, en relació amb aquest contracte, farà pública la informació relativa a les parts signants, l’objecte, la vigència, les obligacions que assumeixen les parts, incloent-hi les econòmiques, i qualsevol modificació que s’hi faci.

**VUITENA. Protecció de dades personals**

Les parts s’obliguen a tractar les dades de caràcter personal d’acord amb el que estableix la normativa vigent en matèria de protecció de dades i, especialment, el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’aquestes dades i pel qual es deroga la Directiva 95/46/CE (Reglament general de protecció de dades), i la Llei orgànica 3/2018, de 5 de desembre, de protecció de dades personals i garantia dels drets digitals.

**NOVENA. Competència jurisdiccional**

Qualsevol controvèrsia que es derivi de la interpretació, el compliment o l’execució dels acords d’aquest contracte s’ha de resoldre per mutu acord entre les parts.

En cas de conflicte, les parts renuncien expressament a qualsevol altre fur que els pugui correspondre i se sotmeten als jutjats i tribunals de l’ordre jurisdiccional competents de la ciutat de Barcelona.

Signatura electrònica

I, perquè consti el que s’ha convingut, les parts signen electrònicament aquest contracte de donació, a la ciutat de Barcelona i en un únic exemplar.

En el cas que, excepcionalment i prèvia autorització, la signatura sigui manuscrita:

*a*) Indiqueu a l’encapçalament del contracte el lloc i la data del contracte.

*b*) Indiqueu al peu del document “I, perquè consti el que s’ha convingut, les parts signen aquest contracte, per duplicat i a un sol efecte”.

|  |  |
| --- | --- |
| Dr. Daniel Crespo Artiaga  Rector | Nom i cognoms  Càrrec |